## La Generalitat dona suport a l’intercanvi d’estudiants “com a via de foment de valors com la diversitat, l’empatia i la tolerància”

*** El secretari autonòmic d’Educació ha participat en la inauguració de la trobada internacional Global College Network, que se celebra en el Centre Xabec de València
* És la primera trobada presencial que fa esta xarxa internacional de centres educatius després de la pandèmia, que reunix a València representants de huit centres del Japó, el Canadà, Països Baixos, Alemanya i el Regne Unit**

El secretari autonòmic d’Educació, Daniel McEvoy, ha participat en la inauguració de la trobada anual de la xarxa Global College Network que se celebra en el Centre d’FP Xabec de València, a on ha destacat el suport de la Generalitat a les iniciatives que fomenten l’intercanvi d’estudiants, com a “experiència única per a fomentar valors fonamentals com la diversitat, l’empatia, la inclusió o la tolerància”.

Este és la primera trobada presencial que fa esta xarxa internacional de centres educatius després de la pandèmia, que reunix a València representants i alumnat de huit centres procedents del Japó, el Canadà, Països Baixos, Alemanya i el Regne Unit.

El secretari autonòmic ha estat acompanyat en este acte per la directora-gerent de la Federació de Centres d’Ensenyança de València, Mariola Hernández, el coordinador del Global College Network, Bryan Dick, i el director de Xabec, Ignacio Ferrer.

McEvoy ha felicitat els equips directius dels centres integrats en la xarxa Global College Network per la seua “contribució a la mobilitat d’estudiants i a l’intercanvi cultural i, sobretot, pel seu compromís amb la qualitat de l’educació a escala global”.

En concret, ha destacat la labor del Centre Xabec, pioner per a celebrar este esdeveniment a la Comunitat Valenciana que afavorix “la projecció internacional del nostre territori i la promoció de la nostra riquesa cultural i natural” a més de “fomentar les mostres de solidaritat, dirigides en esta edició a la celebració de trobades solidàries amb els afectats de la riuada a València”.

**Exemple d’innovació educativa**

Així mateix, Daniel McEvoy ha ressaltat “l’aposta per la innovació educativa” del Centre d’FP Xabec, pioner a implantar la modalitat DUAL en la Comunitat Valenciana, que ha sigut reconeguda tant per la Conselleria com per la Comissió Europea.

“El vostre projecte vos convertix en un model educatiu per a altres centres, en una referència dins de la formació tècnica, compromesa amb la inserció laboral, la inclusió social i el desenrotllament personal i professional en una mostra del paper fonamental que juga l’educació en el progrés de la societat i el futur dels nostres estudiants”, ha afirmat.

Fecha: 23/01/2025